b'\n_START_ARTICLE_\nDio Cassius\n_START_PARAGRAPH_\nDio Cassius Cocceianus (gresk \xce\x94\xce\xaf\xcf\x89\xce\xbd \xe1\xbd\x81 \xce\x9a\xce\xac\xcf\x83\xcf\x83\xce\xb9\xce\xbf\xcf\x82), ogs\xc3\xa5 kalt Cassius Dio eller Dion Kassios, (f\xc3\xb8dt ca. 165, d\xc3\xb8d etter 229) var en romersk historieskriver og embetsmann. _NEWLINE_Han kom fra Nikaia og var gresk-\xc3\xa6ttet p\xc3\xa5 morssiden. Hans far var senator og han selv fylte flere verv i l\xc3\xb8pet av sitt liv. _NEWLINE_Han er kjent for sitt store verk p\xc3\xa5 80 b\xc3\xb8ker, som er noe av det mest rikholdige i romersk historieskrivning. Her beskrives romernes historie fra grunnleggelsen av Roma til keiser Heliogabalus. _NEWLINE_Hans gigantiske verk om Romas historie utkom i 80 bind, og beskrev perioden fra byens grunnleggelse til hans egen tid. Sannsynligvis p\xc3\xa5 grunn av verkets omfang gir det et inntrykk av komplikasjon, og da han ofte var avhengig av de kildene han hadde til r\xc3\xa5dighet er kildeverdien ofte av varierende kvalitet. Beskrivelsen av hans egen samtid har et meget h\xc3\xb8yt niv\xc3\xa5, og ofte skyter han inn sine egne \xc3\xb8yevitneskildringer. Dios beskrivelser av republikkens historie er ofte preget av anakronismer, men han har hatt mange kilder til r\xc3\xa5dighet som siden har g\xc3\xa5tt tapt. Disse kjennes kun via Dios verk, og brukt med varsomhet kan historikerne finne mange verdifulle opplysninger i hans verk, ogs\xc3\xa5 om de eldste tider._NEWLINE_Store deler av verket er dessverre g\xc3\xa5tt tapt, men innholdet av det tapte er likevel blitt bevart i form av bysantinske sammendrag (epitomer) fra tiden mellom 800-tallet og 1000-tallet.'